Egpaar met ysterstaaf, panga aangevalArgieffoto: Kent Williamson ŉ Egpaar in hul 70’s is Maandagaand in hul huis in Kabega Park in Port Elizabeth met ŉ ysterstaaf en ŉ panga aangeval. Kol. Priscilla Naidu, woordvoerder van die polisie, het aan Maroela Media gesê die voorval het Maandag omstreeks 20:30 plaasgevind. “Die 74-jarige man was buite die huis besig toe twee verdagtes, een met ŉ ysterstaaf en een met ŉ panga, opgedaag het,” het Naidu gesê. Die man is volgens Naidu deur die verdagtes gedreig en in die huis in geneem. “Die verdagtes het hom en sy vrou (70) met ŉ panga aangerand,” het Naidu gesê. Volgens haar is juweliersware, ŉ selfoon en ŉ vuurwapen tydens die aanval gesteel. Die slagoffers is volgens die polisie na ŉ hospitaal geneem en is reeds ontslaan. Die polisie ondersoek ŉ saak van poging tot moord en huisroof. Die polisie het ouer persone gewaarsku om meer bedag te wees op veiligheidsmaatreëls omdat hulle kwesbaarder is vir aanvalle en maklike teikens vir misdadigers is.